รัฐบาลไทย-ข่าวทำเนียบรัฐบาล-รัฐมนตรีว่าการกระทรวงการคลังพร้อมคณะ ตรวจเยี่ยมและมอบนโยบายให้กรมศุลกากร
วันพฤหัสบดีที่ 5 กันยายน 2562
รัฐมนตรีว่าการกระทรวงการคลังพร้อมคณะ ตรวจเยี่ยมและมอบนโยบายให้กรมศุลกากร
ดร.อุตตม สาวนายน รัฐมนตรีว่าการกระทรวงการคลัง นายสันติ พร้อมพัฒน์ รัฐมนตรีช่วยว่าการกระทรวงการคลัง และนายจักรกฤศฏิ์ พาราพันธกุล รองปลัดกระทรวงการคลัง พร้อมคณะ ตรวจเยี่ยมและมอบนโยบายให้กรมศุลกากร เพื่อมอบนโยบายการบริหารการจัดเก็บภาษี
ดร.อุตตม สาวนายน รัฐมนตรีว่าการกระทรวงการคลัง นายสันติ พร้อมพัฒน์ รัฐมนตรีช่วยว่าการกระทรวงการคลัง และนายจักรกฤศฏิ์ พาราพันธกุล รองปลัดกระทรวงการคลัง พร้อมคณะ ตรวจเยี่ยมและมอบนโยบายให้กรมศุลกากร เพื่อมอบนโยบายการบริหารการจัดเก็บภาษี โดยนายกฤษฎา จีนะวิจารณะ อธิบดีกรมศุลกากร พร้อมผู้บริหารระดับสูงให้การต้อนรับ และสรุปผลการปฏิบัติงานของกรมฯ ที่ผ่านมา เมื่อวันพฤหัสบดีที่ 5 กันยายน 2562 เวลา 09.00 น. ณ ห้องประชุมภาสกรวงศ์ กรมศุลกากร
อธิบดีกรมศุลกากร เปิดเผยว่า ได้รายงานผลการจัดเก็บภาษีและผลการดําเนินงานที่ผ่านมาให้รัฐมนตรีว่าการกระทรวงการคลังทราบ ในช่วง 11 เดือนที่ผ่านมา (ตุลาคม 2561 – สิงหาคม 2562) กรมศุลกากรสามารถจัดเก็บรายได้ 100,312 ล้านบาท สูงกว่าประมาณการ 7,731 ล้านบาท (ร้อยละ8.4)และสูงกว่าปีก่อนถึง 342 ล้านบาท (ร้อยละ 0.3)
นอกจากนี้ กรมศุลกากรมุ่งเน้นปรับปรุงประสิทธิภาพการบริการของกรมศุลกากรและยกระดับคุณภาพการให้บริการประชาชน โดยใช้นวัตกรรม (Innovation) และเทคโนโลยีสมัยใหม่พัฒนาระบบกระบวนงานของกรมศุลกากร ทําให้ลดค่าใช้จ่ายของภาคเอกชนในการติดต่อธุรกรรมกับกรมศุลกากร อีกทั้งยังให้การบริการประชาชนมีความรวดเร็วยิ่งขึ้น โดยจัดทําแผนปฏิบัติการเร่งรัด (Quick Win) จํานวน 4 โครงการ ได้แก่ (1) TradeLens Platform with Blockchain Technology (2) ระบบ NSW e-Tracking on Mobile (3) Customs Chatbot : นายอากร และ (4) ระบบ e-Drawback รวมถึงกรมศุลกากรยังได้พัฒนาระบบ e-Bill Payment และได้ดําเนินการมาอย่างต่อเนื่องตามนโยบายรัฐบาล Thailand 4.0 โดยพัฒนาระบบรับชําระเงินให้ได้มาตรฐานสากล เชื่อมโยงและบูรณาการฐานข้อมูลระหว่างหน่วยงานของรัฐเพื่ออํานวยความสะดวกแก่ผู้ประกอบการ ปัจจุบันผู้ประกอบการสามารถชําระค่าภาษีอากรผ่านช่องทางการให้บริการของธนาคารและตัวแทนรับชําระ ได้แก่ ธนาคารกรุงไทย ธนาคารกรุงเทพ ธนาคารกสิกรไทย ธนาคารไทยพาณิชย์ ธนาคารกรุงศรีอยุธยา ธนาคารออมสิน Big C และเคาน์เตอร์เซอร์วิส (7-11)
อธิบดีกรมศุลกากร กล่าวเพิ่มเติมว่า รัฐมนตรีว่าการกระทรวงการคลังได้มอบนโยบาย โดยเน้นย้ําให้กรมศุลกากรใช้ระบบดิจิทัลเข้ามาใช้ เพื่อเพิ่มประสิทธิภาพในการทํางาน โดยสั่งการให้กรมศุลกากรจัดทําระบบ National Single Window (NSW) ให้สามารถเชื่อมโยงข้อมูลหน่วยงานภาครัฐ ภายในประเทศให้แล้วเสร็จภายใน 3 เดือน ส่วนการเชื่อมโยงกับประเทศสมาชิกอาเซียนให้ครบทั้ง 10 ประเทศนั้นให้ดําเนินการให้แล้วเสร็จภายในปี 2562
นอกจากนั้น ได้เร่งให้กรมศุลกากรดําเนินการระบบ e-customs ทั้งระบบการชําระอากรแบบออนไลน์ การใช้ระบบ e-Tracking Application เพื่ออํานวยความสะดวกให้กับผู้ประกอบการสามารถติดตามสถานะได้แบบเรียลไทม์ ส่วนในด้านการป้องกันและปราบปรามนั้น ได้กําชับให้กรมศุลกากรนําเทคโนโลยีเข้ามาใช้ในการติดตามและตรวจสอบอย่างเข้มงวดโดยเฉพาะสินค้าเกษตร น้ํามันปาล์ม น้ํามันเชื้อเพลิง และยาเสพติด พร้อมกันนี้ได้สั่งการให้กรมศุลกากรเร่งประชาสัมพันธ์ทําความเข้าใจให้กับประชาชนและผู้ประกอบการ ถึงระบบที่ทางศุลกากรดําเนินการอยู่ เพื่อรองรับการใช้งานในยุคดิจิทัลให้ประชาชนและผู้ประกอบการได้เข้าใจและใช้งานมากยิ่งขึ้น
ขณะที่ รัฐมนตรีช่วยว่าการกระทรวงการคลัง ได้สั่งการ ให้มีการใช้เทคโนโลยีต่างๆ อย่างมีประสิทธิภาพ ทั้งเพื่อการอํานวยความสะดวกให้แก่ประชาชน การดําเนินงานของกรมศุลกากร และการเชื่อมโยงข้อมูล Big Data ระหว่างหน่วยงานที่เกี่ยวข้อง